詠懷二首 二
作者：杜甫
朝代：唐

paragraphs: 邦危壞法則，聖遠益愁慕。
飄颻桂水遊，悵望蒼梧暮。
潛魚不銜鉤，走鹿無反顧。
皦皦幽曠心，拳拳異平素。
衣食相拘閡，朋知限流寓。
風濤上春沙，千里侵江樹。
逆行少吉日，時節空復度。
井竈任塵埃，舟航煩數具。
牽纏加老病，瑣細隘俗務。
萬古一死生，胡爲足名數。
多憂污桃源，拙計泥銅柱。
未辭炎瘴毒，擺落跋涉懼。
虎狼窺中原，焉得所歷住。
葛洪及許靖，避世常此路。
賢愚誠等差，自愛各馳騖。
羸瘠且如何，魄奪鍼灸屢。
擁滯僮僕慵，稽留篙師怒。
終當挂帆席，天意難告訴。
南爲祝融客，勉強親杖屨。
結託老人星，羅浮展衰步。